Mai Mercado (KF), 2014-05-09:
Tak for det, formand.
Det er jo sådan en meget interessant debat at komme ind i: om det er godt eller ej at være minister i sit ministerium.
Jeg hørte Socialdemokraternes ordfører sige: Jamen sikke dog et aktivt Landdistriktsudvalg.
Og jeg opfatter faktisk, at Landdistriktsudvalget egentlig er bestående af politikere, som rigtig gerne vil skabe vækst, fremgang og også udvikling i Danmark.
Der er særlig to udfordringer, som er rigtig store, når det handler om landdistrikterne.
Det er uddannelsesniveauet, og det er også beskæftigelsesfrekvensen.
Uddannelsesniveauet er lavere end i byerne.
Vi kan se, at landdistrikterne har flere ældre, og at de har flere unge mænd – også unge mænd uden uddannelse.
Og jeg må bare sige, at man jo risikerer en polarisering, hvor veluddannede kvinder rykker til byerne og mændene bliver ladt tilbage.
Beskæftigelsen er også lavere i landdistrikterne, og generelt er hele beskæftigelsen jo inden for de senere år faldet, men det er mest landdistrikterne.
Og især er andelen af beskæftigede inden for de private erhverv faldet.
Vi kender jo alle sammen virksomheder i yderområder, som er lukket.
Vi har set det med Lindøværftet i Kerteminde Kommune.
Vi har set det med Vestas på Langeland.
Derfor er vi jo også meget optaget af at skabe arbejdspladser.
Det er jo også derfor, at vi gerne kæder en beskæftigelsesreform sammen med en vækstreform; fordi vi bliver nødt til at indrette et beskæftigelsessystem, som betyder, at der er et job i den sidste ende.
Hvis man fjerner eksempelvis PSO-afgiften, hvilket vil komme rigtig, rigtig mange arbejdspladser til gavn på især Fyn, hvor ministeren også er valgt, vil det være rigtig positivt – eftersom 80 pct. af hele gartnerierhvervet jo er placeret på Fyn.
Man kan også fremhæve eksempelvis Ærø og deres bosætningspolitik, når det handler om beskæftigelse.
Det har faktisk været en glimrende måde at arbejde helhedsorienteret på for at få flere til at bosætte sig i landdistrikterne og på vores øer.
Og idet udvikling hænger uløseligt sammen med jobs, er det logisk og også indlysende at kæde vækst sammen med landdistrikterne, altså da det jo også er her, det halter.
Derfor er det jo sådan set i dag let at fortælle om vores prioriteringer.
Vi har også noteret os, at det ikke er alle politikere, som bliver lige så konkrete, og at meget bliver til varm luft og nogle flotte ord.
Men ord er ikke nok – lad mig lige understrege det – der skal også handling til.
Vores forslag til en vækstpakke indeholder forslag om bedre bredbånd, øget bloktilskud til Ærø, Læsø og Samsø, en større nedrivningspulje og en forbedret boligjobordning.
Vi må bare erkende, at internethastighederne langtfra er tilfredsstillende, når man kommer lidt væk fra de store byer.
Jo, vi anerkender og er da glade for, at Bornholm har fået en vitaminindsprøjtning, men det betyder jo ikke, at det ikke stadig væk halter i en stor del af Danmark.
Det er en enorm vækstbremse, at private borgere og erhvervsdrivende ikke har adgang til højhastighedsbredbånd.
Da jeg var hjemme hos mine forældre i forrige weekend – tror jeg, det var – fortalte min far mig om en virksomhed, som ligger sådan lidt væk fra Nørre Aaby ved Middelfart.
Altså, Middelfart tror jeg de fleste godt kender, og Nørre Aaby ligger i omegnen af Middelfart, og i omegnen af Nørre Aaby ligger så Brenderup.
Altså, det viser jo bare, at så har vi en udfordring.
Men bredbånd har ikke kun betydning for vækst og har ikke kun betydning for virksomhederne og de ansatte.
Forleden kunne man læse i Fyens Stiftstidende, at eksempelvis telemedicin ikke kan udbredes.
Altså, hvis man er KOL-patient og har brug for en telemedicinsk løsning og har den her KOL-kuffert, jamen så er der meget dårlig internetforbindelse, og så begynder det jo også at gå ud over sundheden for folk i landdistrikterne.
Det er måske ikke noget, man tænker så meget over til hverdag, men det er ganske enkelt ikke rimeligt.
Derfor har vi i vores plan foreslået at afsætte yderligere 150 mio. kr. årligt til at sikre et fradrag på lønomkostninger forbundet med den fysiske etablering af bredbåndsforbindelser, som skal have effekt fra og med 2015.
Så er der bloktilskuddet til Ærø, Samsø og Læsø.
Erhvervslivet på Ærø, Samsø og Læsø er i dag tynget af de ekstra høje transportomkostninger på færgefarten.
Det er jo omkostninger i form af både tid og penge, som betyder, at erhvervslivet har sværere vilkår dér end andre steder.
Eksempelvis har bryggeriet Rise Bryggeri, som jo ligger i Rise på Ærø, en helt krone ekstra på pr. øl, fordi de er bosiddende på Ærø.
Det gør, at det bliver svært at konkurrere med andre bryggerier.
På grund af de her transportforhold er der jo et meget lavere niveau af pendling til og fra øerne, og sammenligner man med pendlingsmønstrene i resten af Danmark, kan man se, at det hæmmer den økonomiske udvikling på de danske øer.
Derfor har vi i vores plan til de kommende vækstforhandlinger foreslået, at man netop forhøjer bloktilskuddet med 40 mio. kr. til Ærø, Læsø og Samsø, som jo kæmper med den her betalingsring i form af de høje færgetakster.
Med finansloven blev der sat flere penge af til nedrivningspuljen, og det er vi glade for, for puljen gør en rigtig stor forskel i udsatte landsbyer, som kæmper med tomme, dårlige bygninger, nedslidte bymiljøer, og som generelt har stort bygningsmæssigt forfald, hvilket skæmmer lokalsamfundene.
Så er der boligjobordningen.
Og det er jo klart, at den ikke kun er målrettet landdistrikterne, men vi tror stadig væk på, at den kan have en stor effekt i landdistrikterne – især også fordi vi har foreslået, at man inddrager sommerhusområderne.
Den nuværende boligjobordning har haft en rigtig positiv effekt på beskæftigelsen og har faktisk skabt knap 5.000 fuldtidsarbejdspladser i 2012.
Det samme forventes for 2013 og 2014, hvor ordningen udløber.
Hovedparten, omkring 3.800 af de nye jobs, bliver altså skabt direkte i bygge- og anlægsbranchen, mens 1.200 jobs skabes i beslægtede erhverv.
Hvis det her fradrag bliver øget, forventes det, at flere husstande naturligt vil have et incitament til at sætte større projekter i gang.
Vi havde jo gerne set, at boligjobordningen var med i regeringens vækstudspil.
Det er den ikke, men så er det godt, at den er med i vores udspil, når vi skal til vækstforhandlinger.
Konkret foreslår vi at fordoble fradragsbeløbet fra de 15.000 kr. i dag til 30.000 kr. pr. person pr. år.
Det vil betyde, at ordningen vil have en beskæftigelseseffekt i 2015 på omkring 2.850 personer, og det tror vi vil gøre en stor forskel. Så til slut vil jeg bare lige komme ind omkring LAG-midlerne.
Der er jo sagt rigtig meget, også i dag, om den nye struktur, og vi er egentlig ikke så bekymrede for den.
Og nu sker det ikke så tit, at jeg står heroppe og roser ministeren, men jeg vil godt rose ministeren for rent faktisk også at have lyttet.
Da eksempelvis Nyborg var med i den første LAG, som blev ført til Nordfyn, og Nyborg så indvendte, at de rent faktisk havde et større samarbejde med de sydfynske kommuner, jamen så lyttede ministeren og placerede dermed Nyborg sammen med det sydfynske område.
Det synes vi er rigtig fornuftigt, fordi der jo er et rigtig godt samarbejde på Sydfyn, eksempelvis på turismeområdet.
Men vi har stadig væk en ret stor bekymring i forbindelse med de her LAG-midler, for man skal ikke tale med ret mange ude i de lokale aktionsgrupper, før man som noget af det første hører, og det bliver sagt enstemmigt, at det stadig væk er meget besværligt og meget bureaukratisk ikke bare at søge, men søreme også at få pengene.
Det bliver man simpelt hen nødt til at få gjort noget ved, hvis ikke de her initiativer skal drukne i bureaukrati.
Så ved jeg også, at der er en lokal nervøsitet for, at små projekter fremover ikke kan blive godkendt af ministeriet.
Derfor har jeg også stillet spørgsmål om, om det her kan vise sig at være rigtigt.
Det har ministeren klart tilkendegivet at det ikke kan, men det kunne være rart, hvis ministeren, når han går op her senere i dag, måske lige fik med i debatten om LAG-midlerne, at små projekter stadig væk kan godkendes, og at den nye struktur alene giver muligheden for at kunne lave større projekter.
Det skal være Konservatives bidrag til debatten om den regional- og landdistriktspolitiske redegørelse.